CELEX: 32006L0076
Language: hu
Date: 2006-09-22 00:00:00
Title: A Bizottság 2006/76/EK irányelve ( 2006. szeptember 22. ) a 91/414/EGK tanácsi irányelvnek a klórtalonil hatóanyag specifikációjára vonatkozó módosításáról   (EGT vonatkozású szöveg)

23.9.2006   
            
            
               HU
            
            
               Az Európai Unió Hivatalos Lapja
            
            
               L 263/9
            
         
      A BIZOTTSÁG 2006/76/EK IRÁNYELVE
   
   (2006. szeptember 22.)
   a 91/414/EGK tanácsi irányelvnek a klórtalonil hatóanyag specifikációjára vonatkozó módosításáról
   (EGT vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (1) bekezdése második albekezdésének második francia bekezdésére,
   mivel:
   
               (1)
            
            
               A felülvizsgálatot követően, melyben a klórtalonil tekintetében Hollandia töltötte be a referens tagállam szerepét, a 2005/53/EK bizottsági irányelv (2) felvette a klórtalonilt a 91/414/EGK irányelv I. mellékletében szereplő hatóanyagok közzé. A 2005/53/EK irányelv meghatározza bizonyos szennyező anyagok maximálisan megengedett szintjét. A Bizottság szokásos gyakorlatának megfelelően e szintek megfelelnek az ENSZ Élelmezési és Mezőgazdasági Szervezetének (FAO) a hatóanyagok tisztaságára és szennyezettségi szintjére vonatkozó előírásainak, és különös tekintettel egy 2005. februári jelentésnek. Ezen előírások szerint a hexaklór-benzol maximális megengedett szintje 0,01 g/kg hatóanyag. A FAO azonban további klórtalonilra vonatkozó előírásokat (3) fogadott el, melyek 2005 decemberétől, a 2005/53/EK irányelv elfogadását követően váltak hozzáférhetővé. Ezek az előírások egészítették ki és helyezték hivatalosan hatályon kívül a 2005. februári jelentés azon előírásait, melyeket az irányelv elfogadásakor vettek figyelembe. Az új előírások szerint a hexaklór-benzol maximális megengedett szintje 0,04 g/kg hatóanyag.
            
         
               (2)
            
            
               Bár a Közösség jogosult arra, hogy a köz- és állategészség, valamint a környezet védelme érdekében saját megengedett szintet állapítson meg, megvizsgálták, hogy a 2005/53/EK irányelv által megállapított szennyezettségi szintek módosíthatóak-e az új FAO előírásoknak megfelelően.
            
         
               (3)
            
            
               Hollandia az általa végzett ad hoc toxikológiai és ökotoxikológiai értékelések után arra a következtetésre jutott, hogy e módosítás miatt nem merülnek fel újabb veszélyek azokhoz képest, melyeket a klórtalonil a 91/414/EGK irányelv I. mellékletébe történő felvételekor vettek figyelembe. E következtetésről tájékoztatták a többi tagállamot is, akik egyetértésüket fejezték ki. E következtetés és a téma speciális körülményeinek fényében a Bizottság úgy véli, hogy indokolt a klórtalonilra vonatkozó specifikáció módosítása.
            
         
               (4)
            
            
               Mivel a 2005/53/EK irányelv szerint a tagállamoknak az irányelv 2. cikkét 2006. szeptember 1-jétől kell alkalmazniuk, a klórtalonil módosított specifikációja is ekkor lép hatályba, a 2005/53/EK irányelv 3. cikkében meghatározott egyéb határidők sérelme nélkül. Emiatt ezen irányelvnek minél hamarabb hatályba kell lépnie.
            
         
               (5)
            
            
               Emiatt indokolt a 91/414/EGK irányelv megfelelő módosítása.
            
         
               (6)
            
            
               Az ezen irányelvben meghatározott intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT AZ IRÁNYELVET:
   1. cikk
   A 91/414/EGK irányelv I. melléklete az ezen irányelv mellékletében meghatározottak szerint módosul.
   2. cikk
   A tagállamok legkésőbb 2006. augusztus 31-ig elfogadják és kihirdetik az ezen irányelv előírásainak betartásához szükséges törvényi, rendeleti és közigazgatási rendelkezéseket. A tagállamok továbbá haladéktalanul eljuttatják a Bizottsághoz az említett rendelkezések szövegét, valamint az említett rendelkezések és ezen irányelv közötti megfelelést leíró korrelációs táblázatot.
   A tagállamoknak 2006. szeptember 1-jétől kell alkalmazniuk ezeket a rendelkezéseket.
   Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
   3. cikk
   Ez az irányelv az Európai Unió Hivatalos Lapjában való kihirdetésének napján lép hatályba.
   4. cikk
   Ennek az irányelvnek a tagállamok a címzettjei.
   
      Kelt Brüsszelben, 2006. szeptember 22-én.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 230., 1991.8.19., 1. o. A legutóbb a 2006/75/EK bizottsági irányelvvel (HL L 248., 2006.9.12., 3. o.) módosított irányelv.
   
      (2)  HL L 241., 2005.9.17., 51. o.
   
      (3)  A mezőgazdasági peszticidekre vonatkozó FAO előírások és értékelési módszerek – klórtalonil (tetraklór-izoftalonitril) (2005. december).
   
      MELLÉKLET
      A 91/414/EGK irányelv I. mellékletének 102. sora helyébe a következő szöveg lép:
      
         
                     Sorszám
                  
                  
                     Közhasználatú név, azonosítószámok
                  
                  
                     IUPAC-név
                  
                  
                     Szennyezettség (1)
                     
                  
                  
                     Hatálybalépés
                  
                  
                     A jegyzékben szereplés lejárata
                  
                  
                     Különleges rendelkezések
                  
               
                     „102
                  
                  
                     Klórtalonil
                     CAS-szám: 1897-45-6
                     CIPAC-szám: 288
                  
                  
                     tetraklór-izoftalonitril
                  
                  
                     985 g/kg
                     
                                 —
                              
                              
                                 hexaklór-benzol: legfeljebb 0,04 g/kg
                              
                           
                                 —
                              
                              
                                 dekaklór-bifenil: legfeljebb 0,03 g/kg
                              
                           
                  
                     2006. március 1.
                  
                  
                     2016. február 28.
                  
                  
                     A.   RÉSZ
                     Kizárólag gombaölő szerként használható.
                     B.   RÉSZ
                     A VI. mellékletben meghatározott egységes elvek végrehajtásakor figyelembe kell venni az Élelmiszerlánc- és Állat-egészségügyi Állandó Bizottság által 2005. február 15-én véglegesített felülvizsgálati jelentés klórtalonilra vonatkozó következtetéseit és különösen annak I. és II. függelékét.
                     Ezen átfogó értékelésben a tagállamoknak különös figyelmet kell fordítaniuk a következők védelmére:
                     
                                 —
                              
                              
                                 vízi élőlények,
                              
                           
                                 —
                              
                              
                                 talajvíz, különös tekintettel a hatóanyagra és annak R417888 és R611965 (SDS46851) metabolitjaira a hatóanyag érzékeny talajon és/vagy éghajlati feltételek között történő felhasználásakor.
                              
                           A felhasználás feltételeinek szükség esetén tartalmazniuk kell a kockázatcsökkentő intézkedéseket is.”
                  
               
      
         (1)  A hatóanyag azonosításával és specifikációjával kapcsolatos további tudnivalók a felülvizsgálati jelentésben találhatók.